MEDDELELSE FRA KOMMISSIONEN TIL RÅDET - Finansielle oplysninger vedrørende De Europæiske Udviklingsfonde

INDHOLDSFORTEGNELSE

Forord

Sammendrag

1. Status over gennemførelsen af De Europæiske Udviklingsfonde pr. 31.12.2001

1.1 Generel tabel

1.2 Gennemførelse af EUF i 2001

2. Overslag over den finansielle gennemførelse i regnskabsåret 2002 (reviderede tal pr. maj 2002)

2.1 Afgørelser

2.2 Betalinger

2.3 Indkaldelse af bidrag for 2002

3. Skøn over gennemførelsen i regnskabsåret i 2003

Bilag

Forord

Nærværende dokument skal forelægges som bilag til budgetforslaget for 2003 i overensstemmelse med aftalerne af 1979 som led i budgetproceduren.

For at lette budgetmyndighedens opgave holder dokumentet sig til det væsentlige. Som i de foregående år drejer det sig om:

- oversigt over gennemførelsen af EUF pr. 31.12.2001

- overslag over den finansielle gennemførelse i indeværende regnskabsår

- skøn over udgifterne for regnskabsåret 2003.

Med hensyn til gennemførelsen af EUF pr. 31.12.2001 henvises der med henblik på yderligere enkeltheder til Kommissionens meddelelse til Revisionsretten, Europa-Parlamentet og Rådet, hvori der redegøres for status og forvaltningsregnskab for 6., 7. og 8. EUF for regnskabsåret 2001 (KOM(2002) 211 endelig af 29.4.2002).

Sammendrag

1. Med betalinger på 2 067,86 mio. EUR i 2001 har gennemførelsen af EUF nået sit højeste niveau og bekræfter dermed et genopsving i betalingerne, som blev påbegyndt i 1998 med 8. EUF's ikrafttræden. Det skal bemærkes, at de faktiske udgifter var ret meget lavere end de overslag, der blev forelagt medlemsstaterne i november 2000 [1] (2 538 mio. EUR, dvs. en gennemførelsessats på 81,5%). Denne forskel kan i hovedsagen tilskrives en overvurdering af mulighederne for udbetaling af den programmerbare bistand og i mindre grad Stabex. Til gengæld ligger betalingerne en smule over det reviderede beløb af juni 2001. Ved denne revision, der blev forelagt Rådet i den foregående meddelelse med titlen "Finansielle oplysninger vedrørende EUF" [2], nåede man til et beløb på 2 000 mio. EUR.

[1] KOM(2000) 805 endelig af 12.12.2000.

[2] KOM (2001) 402 endelig af 16.7.2001.

Med hensyn til afgørelser vedrører de i 2001 registrerede nye forpligtelser 1 920 mio. EUR. Under hensyntagen til frigørelser til 366 mio. EUR er nettobeløbet 1 544 mio. EUR. Dette beløb viser et kraftigt fald i forhold til resultaterne i 2000. 2000 var et rekordår med et beløb på 3 757 mio. EUR. Der er flere grunde til, at niveauet i 2000 ikke er blevet opretholdt. For det første opererer EUF med cyklusser på ca. fem år og, hvad angår afgørelserne, ligger 2000 på toppunktet i cyklussen. Dette forhold understreges ved forpligtelsen i 2000 for et beløb på ca. 1 mia. EUR til to gældslettelsesprogrammer. Endelig understreges nedgangen, der begyndte i 2001, ved en ressourceknaphed for de mest præstationsdygtige lande i afventning af ratifikationen af Cotonou-aftalen.

2. Overslagene over gennemførelsen i 2002 er blevet revideret nedad, særlig for betalingernes vedkommende. Det forekommer i øjeblikket lidet sandsynligt, at det niveau, som man forventede i november 2001, vil kunne nås. På grundlag af en analyse af de verserende sager baserer Kommissionen sig nu på et beløb på 2 000 mio. EUR til både afgørelser og betalinger mod henholdsvis 2 345 mio. EUR og 2 100 mio. EUR som anslået i slutningen af 2001. Nedskæringerne vedrører den programmerbare bistand og kan også tilskrives ressourcemangel som følge af forsinkelserne med ratifikationen af Cotonou-aftalen. Følgerne af denne forsinkelse kan kun til dels udlignes ved mobilisering fra og med 2002 af et beløb på 1 200 mio. EUR fra saldoen af 8. EUF, som en overgangsforanstaltning (AVS/EF-Ministerrådets afgørelse nr. 1/2000 af 27. juli 2000).

Kommissionen forudså i sin meddelelse af december 2001 [3], at den ville skulle indkalde bidrag på 2 000 mio. EUR, men det viser sig således nu, at et beløb på 1 800 mio. EUR vil være tilstrækkeligt til at dække behovene. Ved de to første indkaldelser af bidrag blev der indkaldt 800 mio. EUR, og Kommissionen foreslår nu et beløb på 481 mio. EUR som tredje indkaldelse. Dette repræsenterer den endnu disponible saldo af 7. EUF, og dermed kan indkaldelserne af bidrag til denne EUF afsluttes. Den fjerde indkaldelse kommer således til at vedrøre et beløb på 519 mio. EUR, hvilket giver et samlet beløb på 1 800 mio. EUR. Behovene i forbindelse med den fjerde indkaldelse vil blive nyvurderet i oktober 2002 på basis af udvikligen i de verserende dossiers.

[3] KOM (2001) 780 endelig af 17.12.2001.

3. Endelig forventer Kommissionen for 2003 afgørelser og betalinger vedrørende 2 500 mio. EUR. Dette beløb opnår man på basis af den historiske profil (opsplitning af bevillingerne på de forskellige gennemførelsesår), som man har iagttaget for de foregående EUF, tilpasset efter de forventede virkninger af processen med dekoncentrationen til delegationerne. Da det endnu er usikkert, hvornår 9. EUF kan træde i kraft (hvilket afhænger af ratifikationer af Cotonou-aftalen), skal disse beløb fortolkes med stor forsigtighed.

Under hensyntagen til de saldi ved regnskabsårets begyndelse og slutning, der anses for at være nødvendige, anslås beløbet af de bidrag, medlemsstaterne skal indbetale i 2003, til 2 300 mio. EUR.

1. Status over gennemførelsen af De Europæiske Udviklingsfonde pr. 31.12.2001

1

>TABELPOSITION>

.1 Generel tabel

1.2 Gennemførelse af EUF i 2001

Udviklingen i betalingerne (6., 7. & 8. EUF)

i mio. EUR

>TABELPOSITION>

Sammenligning af afgørelser/betalinger pr. instrument mellem 2000 og 2001

(6., 7. & 8. EUF)

i mio. EUR

>TABELPOSITION>

I forhold til de sidste tre år, særlig 2000, blev der truffet relativ få afgørelser i 2001. Det er der flere grunde til. For det første følger EUF-gennemførelsen en flerårig cyklus. Perioden 1998-2000 var de år, hvor 8. EUF blev iværksat med deraf følgende store forpligtelser. På denne baggrund er det normalt, at tempoet for afgørelserne er faldet fra og med 2001. I 2000 blev der desuden truffet en afgørelse om gældslettelse for de mest forgældede lande vedrørende et beløb på ca. 1 030 mio. EUR. Endelig led de mest performante lande som helhed under ressourceknaphed i afventning af de nye nationale vejedende programmer, der skulle undertegnes som led i 9. EUF, samtidig med at relativ store beløb til visse mindre performante eller kriseramte lande var blokeret.

Til gengæld nåede betalingerne i 2001 op på sit overhovedet højeste niveau, siden EUF blev lanceret. Betalingscyklussen følger således afgørelsernes med en vis forskydning. Man bemærker, at der i 2001 i forhold til 2000 blev registreret større betalinger i henhold til instrumenterne Stabex og SAF (strukturtilpasningsfaciliteten).

Nedenstående tabel viser saldiene ved årets begyndelse og slutning, medlemsstaternes bidrag til EUF og udgifterne. Man bemærker, at der er overført betydelige beløb fra Stabex-kontoen til kontoen for de løbende operationer både i 2000 og 2001 (1 062 mio. EUR for de to år tilsammen). Derved han man i væsentligt omfang kunnet reducere behovene for finansielle ressourcer fra medlemsstaterne. Kommissionen har foretaget overførslerne i overensstemmelse med Ambassadørudvalgets afgørelse af august 2000. Kommissionen skal ifølge denne afgørelse overføre den saldo fra Stabex-kontoen, der overstiger beløbet af de suspenderede betalinger, til kontoen for de løbende udgifter.

i mio. EUR

>TABELPOSITION>

Den likvide beholdning ved udgangen af regnskabsåret 2001 er på 611,4 mio. EUR, alle konti taget under ét, 391,2 mio. EUR for de løbende udgifter og 220,2 mio. EUR for Stabex. Disse beløbsstørrelser kan betragtes som normale.

Hvad angår de 391,2 mio. EUR skal det bemærkes, at dette beløb omfatter 83,5 mio. EUR, der er forudbetalt af Det Forenede Kongerige og Irland i forbindelse med den første indkaldelse for 2002. Uden denne indbetaling ville saldoen være på 307,7 mio. EUR. For Stabex skal et beløb på lidt over 200 mio. EUR være til rådighed til eventuelle suspenderede betalinger, hovedsagelig til Sudan og Togo.

Foruden disse 220,2 mio. EUR havde Kommissionen ved udgangen af regnskabsåret 2001 tillige en fordring på visse medlemsstater - stadig vedrørende Stabex - på 218,7 mio. EUR. Denne fordring er i mellemtiden blivet indfriet. Dette beløb med renter vil blive overført til kontoen for de løbende udgifter i 2002.

Det skal nævnes, at saldoen ved udgangen af 2000 var unormalt stor af forskellige grunde (forsinkelser i forbindelse med udgifterne til strukturtilpasningsfaciliteter, overførsel fra Stabex-kontoen til kontoen for de løbende udgifter osv.), men dette forhold er blevet bragt i orden siden da.

2. Overslag over den finansielle gennemførelse i regnskabsåret 2002 (reviderede tal pr. maj 2002)

Revisionen af behovene for 2002 bygger på en analyse af de verserende dossiers, som Kommissionen har til behandling. Resultaterne fremgår af nedenstående tabel.

i mio. EUR

>TABELPOSITION>

2.1 Afgørelser

Overslagene over afgørelser (2 000 mio. EUR) er revideret en smule nedad i forhold til overslagene fra november 2001 (2 100 mio. EUR). Dette kan i hovedsagen forklares ved, at visse performante regioner har lidt under utilstrækkelige ressourcer i afventning af ratifikationen og iværksættelsen af Cotonou-aftalen.

2.2 Betalinger

Også betalingerne er blevet revideret nedad og anslås i øjeblikket til 2 000 mio. EUR mod 2 345 mio. EUR i november 2001. Man bemærker således en vis forsinkelse i gennemførlesen af den programmerbare bistand af samme grund som anført ovenfor for afgørelsernes vedkommende. Med hensyn til de andre instrumenter er de tal, der gives senere i almindelighed stadig gyldige. Det skal dog understreges, at resultaterne for 2002 fortsat ligger langt over gennemsnittet i 1992-2001 (1 550 mio. EUR).

Følgende tabel viser til orientering en sammenligning af overslaget for 2002 (se ovenfor) med betalingssituationen ved udgangen af maj 2002.

EUF's udgifter pr. 31.5.2002 i forhold til overslaget for 2002

>TABELPOSITION>

Den gennemsnitlige gennemførelsessats pr. 31. maj 2002 er på 30%. Den er på linje med resultaterne tidligere på samme tidspunkt på året. For 1999 og 2000 var satsen henholdsvis 33% og 21%. Den høje sats i 2001 (42%) skyldes (ekstraordinært) store udbetalinger fra Stabex (259 mio. EUR på dette tidspunkt på året).

2.3 Indkaldelse af bidrag for 2002

Revisionen nedad for betalingerne giver sig udslag i en nedsættelse af de bidrag, som medlemstaterne skal indbetale i 2002. Der var oprindeligt planlagt et beløb på 2 000 mio. EUR, men et beløb på 1 800 mio. EUR synes at være tilstrækkeligt til at dække behovene. På basis af de foreliggende oplysninger burde dette give en saldo ved udgangen af regnskabsåret 2002 for de løbende operationer af størrelsesordenen 370 mio. EUR. Denne relativ store saldo burde kunne give Kommissionen en vis manøvremargen med hensyn til eventuelle udbetalinger ud over det aktuelle overslag på 2 000 mio. EUR.

i mio. EUR

>TABELPOSITION>

For bedre at forstå tabellen gives følgende forklaringer:

-Der blev inden den 1. januar 2002 forudbetalt et beløb på 83,5 mio. EUR, som således udgør en del af saldoen ved årets begyndelse, og det restbeløb, som medlemsstaterne skal indbetale, er derfor 1 716,5 mio. EUR. Det giver et samlet beløb på 1 800 mio. EUR.

-Det beløb, der er angivet i tabellen som overførsel fra Stabex-kontoen, er et skøn, og renterne på kontoen i 2002 kendes endnu ikke.

-Det angivne bidrag til Stabex vedrører en medlemsstats indbetaling af den sidste fordring i februar 2002. Alle Stabex-fordringer er således indfriet.

-Hvad angår Stabex-saldoen ved årets slutning, er der tilbageholdt et beløb på 203,1 mio. EUR. Dette beløb svarer til de suspenderede betalinger til Sudan og Togo. Hvis betalingerne finder sted, nedsættes saldoen ved årets slutning tilsvarende.

Da de første to indkaldelser vedrørte et samlet beløb på 800 mio. EUR, foreslår Kommissionen i praksis som trejde indkaldelse af bidrag at trække på retsbeløbet fra 7. EUF, som er på 481 mio. EUR. 7. EUF vil således være afsluttet, hvad angår medlemsstaternes bidrag. Til den sidste indkaldelse er der således et beløb på 521 mio. EUR tilbage, som hentes fra 8. EUF. Det skal nævnes, at byrdefordelingen mellem medlemsstaterne ændrer sig, navnlig fordi Østrig, Finland og Sverige fra 8. EUF skal bidrage til finansieringen af EUF. Tabellen i bilag 1 viser fordelingsnøglerne for 7. og 8. EUF og de beløb, som hver af medlemsstaterne skal indbetale på basis af det ovenfor beskrevne scenario.

3. Skøn over gennemførelsen i regnskabsåret 2003

Udgiftsniveauet for 2003 er kun et tilnærmelsesvist skøn, der bygger på udgiftstempoet i tidligere tid for de forskellige EUF. Der er taget hensyn til de forventede virkninger af dekoncentrationen af Kommissionens tjenestegrene. Det er klart, at tidspunktet for Cotonou-aftalens ratifikation vil få en mærkbar indflydelse på antallet af afgørelser og betalinger. Tallene skal derfor fortolkes med forsigtighed.

Både hvad angår afgørelser og betalinger foreslår Kommissionen for 2003 et beløb på 2 500 mio. EUR. For afgørelsernes vedkommende vil størstedelen berøre 9. EUF, som på det tidspunkt burde være fuldt operationel. Efter ratifikationen af Cotonou-aftalen skal der være i alt 15,4 mia. EUR til rådighed til nye forpligtelser. Af dette beløb vedrører 12,8 mia. EUR det nye finansieringsbeløb i henhold til Cotonou-aftalen (eventuelt forhøjet med 1 mia. EUR efter behandling i Rådet i 2004). Hertil kommer restbeløbene fra de foregående EUF (6., 7. og 8.), der for nærværende anslås til 2,6 mia. EUR.

I forhold til tidligere burde antallet af afgørelser således stige betydeligt i de efterfølgende år. For perioden 2003-2007 forventer Kommissionen på nuværende tidspunkt et gennemsnitsniveau på 2,5 til 2,6 mia. EUR med et toppunkt på 3 mia. EUR i 2005.

Med hensyn til betalinger udgør det forventede beløb 2,7 til 2,8 mia. EUR. Toppunktet forventes i 2006, hvor udgifterne burde overstige 3 mia. EUR.

Med sigte på at bringe saldoen ved udgangen af 2003 ned på omkring 200 mio. EUR mener Kommissionen under hensyn til renterne, at bidrag fra medlemsstaterne af størrelsesordenen 2 300 mio. EUR burde være tilstrækkeligt til at sikre en ordentlig finansiering af EUF.

Følgende tabel viser den forventede situation for 2002 (se ovenstående tabel) sammen med overslaget for 2003.

>TABELPOSITION>

i mio. EUR

BILAG 1

>TABELPOSITION>

BIDRAG TIL EUF FOR REGNSKABSÅRET 2002

Bilag 2: Uddrag af forvaltningsregnskabet pr. 31.12.2001

EUF's KONSOLIDEREDE REGNSKABER PR. 31.12.2001

>TABELPOSITION>

>TABELPOSITION>

>REFERENCE TIL EN GRAFIK>

EUF's konsoliderede regnskaber pr. 31.12.2001 (bistandens art)

i 1 000 EUR

>TABELPOSITION>